Document ID: 32014R1078

DELEGIRANA UREDBA KOMISIJE (EU) br. 1078/2014
оd 7. kolovoza 2014.
o izmjeni Priloga I. Uredbi (EU) br. 649/2012 Europskog parlamenta i Vijeća o izvozu i uvozu opasnih kemikalija
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 649/2012 Europskog parlamenta i Vijeća od 4. srpnja 2012. o izvozu i uvozu opasnih kemikalija (1), a posebno njezin članak 23. stavak 4.,
budući da:
(1)
Uredbom (EU) br. 649/2012 provodi se Roterdamska konvencija o postupku prethodnog informiranog pristanka (postupak PIC) za određene opasne kemikalije i pesticide u međunarodnoj trgovini, potpisana 11. rujna 1998. i odobrena u ime Zajednice Odlukom Vijeća 2003/106/EZ (2).
(2)
Primjereno je da regulatorna mjera u pogledu određenih kemikalija donesena u skladu s Uredbom (EZ) br. 1907/2006 Europskog parlamenta i Vijeća (3), Uredbom (EZ) br. 1107/2009 Europskog parlamenta i Vijeća (4) te Uredbom (EU) br. 528/2012 Europskog parlamenta i Vijeća (5) bude uzeta u obzir.
(3)
Odobrenje za tvar bitertanol povučeno je u skladu s Uredbom (EZ) br. 1107/2009, što znači da je bitertanol zabranjeno upotrebljavati kao pesticid i stoga ga je potrebno unijeti na popis kemikalija iz Priloga I. dijelova 1. i 2. Uredbe (EU) br. 649/2012.
(4)
Tvari ciheksatin i azociklotin nisu odobrene kao aktivne tvari u skladu s Direktivom (EZ) br. 1107/2009, što znači da ih je zabranjeno upotrebljavati kao pesticide i stoga bi ih trebalo dodati na popise kemikalija iz Priloga I. dijelova 1. i 2. Uredbe (EU) br. 649/2012.
(5)
Tvari cinidon-etil, ciklanilid, etoksisulfuron i oksadiargil više nisu odobrene kao aktivne tvari u skladu s Direktivom (EZ) br. 1107/2009, što znači da ih je zabranjeno upotrebljavati kao pesticide i stoga bi ih trebalo dodati na popise kemikalija iz Priloga I. dijelova 1. i 2. Uredbe (EU) br. 649/2012.
(6)
Tvar rotenon nije odobrena kao aktivna tvar u skladu s Uredbom (EZ) br. 1107/2009, što znači da je njegova upotreba kao pesticida strogo ograničena jer je gotovo svaka upotreba zabranjena usprkos činjenici da je rotenon utvrđen i prijavljen za evaluaciju na temelju Uredbe (EU) br. 528/2012 za vrstu proizvoda 17 i stoga može i dalje biti odobren u državama članicama dok se ne donese odluka na temelju te Uredbe. Stoga bi rotenon trebalo dodati na popise kemikalija iz Priloga I. dijelova 1. i 2. Uredbe (EU) br. 649/2012.
(7)
Odobrenje za tvar didecildimetilamonijev klorid povučeno je u skladu s Uredbom (EZ) br. 1107/2009, što znači da je didecildimetilamonijev klorid zabranjen za upotrebu kao pesticid u skupini proizvoda za zaštitu biljaka i stoga bi ga trebalo unijeti na popis kemikalija iz Priloga I. dijela 1. Uredbe (EU) br. 649/2012.
(8)
Tvari varfarin i ciflutrin više nisu odobrene kao aktivne tvari u skladu s Uredbom (EZ) br. 1107/2009, što znači da su te tvari zabranjene za upotrebu kao pesticidi u skupini proizvoda za zaštitu biljaka i stoga bi ih trebalo unijeti na popis kemikalija iz Priloga I. dijela 1. Uredbe (EU) br. 649/2012.
(9)
Na šestom zasjedanju Konferencije stranaka Roterdamske konvencije održanom od 28. travnja do 10. svibnja 2013. odlučeno je uključiti azinfos-metil, perfluorooktan-sulfonsku kiselinu, perfluorooktan-sulfonate, perfluorooktan-sulfonamide i perfluorooktan-sulfonile u Prilog III. toj Konvenciji, što znači da su te kemikalije podložne postupku PIC na temelju te Konvencije. Te bi kemikalije stoga trebalo ukloniti s popisa kemikalija iz Priloga I. dijela 2. Uredbe (EU) br. 649/2012 i dodati na popis kemikalija iz dijela 3. tog Priloga.
(10)
Konferencija stranaka Roterdamske konvencije odlučila je uvrstiti i komercijalni pentabromodifenil eter, uključujući tetra i pentabromodifenil eter, kao i komercijalni oktabromodifenil eter, uključujući heksa i heptabromodifenil eter u Prilog III. toj Konvenciji, što znači da su te kemikalije podložne postupku PIC na temelju te Konvencije. Budući da se tetrabromodifenil eter, pentrabromodifenil eter, heksabromodifenil eter i heptabromodifenil već nalaze na popisu u Prilogu V. Uredbi (EU) br. 649/2012 i zbog toga su predmet zabrane izvoza, te se kemikalije ne dodaju popisu kemikalija iz Priloga I. dijela 3. Uredbe (EU) br. 649/2012.
(11)
Unos za klorat iz Priloga I. dijelova 1. i 2. Uredbe (EU) br. 649/2012 trebalo bi izmijeniti kako bi se pojasnilo koje bi tvari trebale biti obuhvaćene tim unosom.
(12)
Uredbu (EU) br. 649/2012 trebalo bi stoga na odgovarajući način izmijeniti.
(13)
Kako bi se ostavilo dovoljno vremena da sve zainteresirane strane poduzmu neophodne mjere za usklađivanje s ovom Uredbom, a države članice potrebne mjere za njezinu provedbu, potrebno je odgoditi njezinu primjenu,
DONIJELA JE OVU UREDBU:
Članak 1.
Prilog I. Uredbi (EU) br. 649/2012 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. prosinca 2014.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. kolovoza 2014.

Labels: 3
20
1
6